SPOROČILO ZA JAVNOST

**3. redna seja Vlade Republike Slovenije**

9. junij 2022

**Vlada izdala spremenjeno Uredbo o notranji organizaciji, sistemizaciji, delovnih mestih in nazivih v organih javne uprave in v pravosodnih organih**

Vlada Republike Slovenije je izdala Uredbo o spremembi Uredbe o notranji organizaciji, sistemizaciji, delovnih mestih in nazivih v organih javne uprave in v pravosodnih organih ter jo objavi v Uradnem listu Republike Slovenije.

Ministrstvo za zdravje je v procesu celotne reorganizacije, zlasti spreminjanja in preurejanja notranjih organizacijskih enot z namenom bolj učinkovitega, hitrejšega in vsebinsko bolj smiselnega upravljanja področij, s katerimi se Ministrstvo za zdravje ukvarja. Ohranjata se dva obstoječa direktorata, in sicer Direktorat za javno zdravje in Direktorat za zdravstveno varstvo, ukinjata se Direktorat za zdravstveno ekonomiko in Direktorat za razvoj zdravstvenega sistema ter ustanovita Direktorat za digitalizacijo v zdravstvu in Direktorat za zdravstveno nego.

Naloge ukinjenih direktoratov se smiselno porazdelijo po direktoratih oziroma se v dobršni meri prenašajo tudi na nov organ v sestavi Ministrstva za zdravje – Urad za nadzor, kakovost in nabave v zdravstvenem sistemu. Ker se hkrati ukinjata dva obstoječa direktorata in ustanovita dva nova, finančnih posledic ne bo, Ministrstvo za zdravje bo reorganizacijo izvedlo v okviru sprejetega kadrovskega načrta in proračuna ministrstva. Akt o notranji organizaciji in sistemizaciji delovnih mest Ministrstva za zdravje se s to uredbo uskladi najpozneje do 1. septembra 2022.

Uredba začne veljati naslednji dan po objavi v Uradnem listu Republike Slovenije.

Vir: Ministrstvo za javno upravo

**Vlada naložila pripravo strokovne analize pravnih podlag, ki so bile uporabljene v prekrškovnih postopkih proti posameznikom zaradi kršitev ukrepov zoper virusno bolezen SARS-CoV-2**

Vlada Republike Slovenije je na današnji seji sprejela sklep, s katerim je Ministrstvu za pravosodje naložila, da v sodelovanju z Ministrstvom za notranje zadeve in Službo Vlade Republike Slovenije za zakonodajo najpozneje do konca meseca avgusta 2022 pripravi strokovno analizo pravnih podlag, ki so bile uporabljene v prekrškovnih postopkih proti posameznikom zaradi kršitev ukrepov zoper virusno bolezen SARS-CoV-2.

Vir: Ministrstvo za pravosodje

|  |  |
| --- | --- |
|  |  |

**Poročili ministra za zdravje v zvezi z Ukrajino in glede poslovanja bolnišnic**

Na današnji seji je minister za zdravje ustno poročal vladi v zvezi z Ukrajino in o poslovanju bolnišnic. Vlada je sklenila, da se ustanovi medresorska delovna skupina za ugotavljanje potreb v zvezi z zdravljenjem ranjencev iz vojne v Ukrajini. Medresorsko delovno skupino iz prejšnje točke vodi Ministrstvo za zunanje zadeve v sodelovanju z Ministrstvom za obrambo in Ministrstvom za zdravje.

Vir: Ministrstvo za zdravje

**Vlada za guvernerja v Evropski investicijski banki imenovala Klemna Boštjančiča**

Vlada je nekdanjega ministra za finance mag. Andreja Širclja danes razrešila s funkcije guvernerja Republike Slovenije v svetu guvernerjev Evropske investicijske banke (EIB) in na to funkcijo imenovala novega ministra za finance Klemna Boštjančiča.

Republika Slovenija je maja 2004 hkrati s članstvom v Evropski uniji postala tudi članica Evropske investicijske banke. Kot članica in delničarka EIB ima člana v svetu guvernerjev, ki sprejema splošne usmeritve o politikah banke, kot so kreditna politika in odločitve o kapitalu banke.

Svet guvernerjev skladno s Statutom EIB sestavljajo ministri, ki jih imenujejo države članice. Zaradi imenovanja Klemna Boštjančiča za novega ministra za finance je vlada s funkcije guvernerja v EIB razrešila mag. Širclja in namesto njega imenovala ministra Boštjančiča.

Vir: Ministrstvo za finance

**Vlada imenovala vršilko dolžnosti generalnega direktorja Direktorata za informatiko**

Vlada je na današnji seji s položaja razrešila generalnega direktorja Direktorata za informatiko in imenovala vršilko dolžnosti generalnega direktorja Direktorata za informatiko v Ministrstvu za javno upravo.

V skladu s 1. točko drugega odstavka 83. člena Zakona o javnih uslužbencih se uradnik iz drugega odstavka 82. člena istega zakona z odločbo razreši s položaja, če to sam zahteva oziroma s tem soglaša. Peter Grum, generalni direktor Direktorata za informatiko v Ministrstvu za javno upravo, je podal odstopno izjavo s prošnjo za razrešitev s položaja generalnega direktorja Direktorata za informatiko v Ministrstvu za javno upravo.

Na podlagi podane odstopne izjave je Vlada Republike Slovenije izdala odločbo o razrešitvi Petra Gruma s položaja generalnega direktorja Direktorata za informatiko v Ministrstvu za javno upravo, in sicer z 9. junijem 2022.

V skladu z devetim odstavkom 83. člena Zakona o javnih uslužbencih v času od sprožitve natečajnega postopka do imenovanja novega uradnika na položaj iz drugega odstavka 82. člena tega zakona, lahko brez javnega natečaja največ šest mesecev naloge na tem položaju opravlja vršilec dolžnosti.

Za vršilko dolžnosti generalnega direktorja Direktorata za informatiko v Ministrstvu za javno upravo je vlada z 10. junijem 2022 imenovala Kristino Valenčič.

Kristina Valenčič je univerzitetna diplomirana organizatorka in izpolnjuje vse pogoje za zasedbo delovnega mesta generalnega direktorja Direktorata za informatiko.

Vir: Ministrstvo za javno upravo

**Vlada imenovala vršilca dolžnosti generalnega direktorja Finančne uprave Republike Slovenije**

Vlada je mag. Ivana Simiča razrešila s položaja generalnega direktorja Finančne uprave Republike Slovenije in za vršilca dolžnosti generalnega direktorja Finančne uprave Republike Slovenije imenovala Petra Gruma.

Mag. Ivan Simič je 1. junija 2022 podal odstopno izjavo, v kateri je ministra za finance obvestil, da odstopa s položaja generalnega direktorja Finančne uprave Republike Slovenije. Vlada je mag. Ivana Simiča razrešila s položaja generalnega direktorja z 9. junijem 2022.

Vlada je za vršilca dolžnosti generalnega direktorja Finančne uprave Republike Slovenije z 10. junijem 2022 imenovala Petra Gruma, in sicer do imenovanja generalnega direktorja Finančne uprave Republike Slovenije po opravljenem natečajnem postopku, vendar največ za šest mesecev, do najdlje 9. decembra 2022.

Vir: Ministrstvo za finance

**Vlada imenovala vršilca dolžnosti generalnega direktorja Direktorata za obrambne zadeve**

Vlada Republike Slovenije je na današnji seji, z 9. junijem 2022, s položaja generalnega direktorja Direktorata za obrambne zadeve v Ministrstvu za obrambo razrešila Valterja Vrečarja. Na predlog ministra za obrambo Marjana Šarca je vlada obenem, z 10. junijem 2022, za vršilca dolžnosti generalnega direktorja Direktorata za obrambne zadeve v Ministrstvu za obrambo imenovala Boštjana Pavlina, in sicer do imenovanja generalnega direktorja po opravljenem natečajnem postopku, za največ šest mesecev, to je najdlje do 9. decembra 2022.

Boštjan Pavlin je svojo poklicno kariero začel leta 1995 v Slovenski vojski, kjer je do leta 2019 opravljal različne poveljniške dolžnosti. Leta 2019 je bil imenovan za generalnega direktorja Direktorata za obrambne zadeve na Ministrstvu za obrambo. To dolžnost je opravljal do leta 2020. Pred današnjim imenovanjem za vršilca dolžnosti generalnega direktorja v tem direktoratu je deloval v vodstvu Službe za informatiko in komunikacije Ministrstva za obrambo, kjer je bil zadolžen za kibernetsko varnost.

Vir: Ministrstvo za obrambo

**Vlada imenovala predsednika in člane Komisije za odločanje o odškodnini žrtvam kaznivih dejanj**

Vlada Republike Slovenije je na današnji seji sprejela sklep o imenovanju predsednika in članov Komisije za odločanje o odškodnini žrtvam kaznivih dejanj, ter njihovih namestnikov.

V Komisijo so imenovani:

* Tomaž Pavčnik, vrhovni sodnik svetnik, Vrhovno sodišče Republike Slovenije, kot predsednik, in dr. Vesna Bergant Rakočević, višja sodnica, Višje sodišče v Ljubljani, kot namestnica predsednika;
* Erika Panjtar, vrhovna državna tožilka, Vrhovno državno tožilstvo Republike Slovenije, kot članica, in Barbara Knol Drobnič, vrhovna državna tožilka, Vrhovno državno tožilstvo Republike Slovenije, kot namestnica članice;
* izr. prof. dr. Andrej Čretnik, dr. med., Univerzitetni klinični center Maribor, kot član, in prim. doc. dr. Dejan Bratuš, dr. med., Univerzitetni klinični center Maribor, kot namestnik člana;
* Tatjana Puketa Kocijančić, univ. dipl. prav., Zavod za zdravstveno zavarovanje Slovenije, kot članica, in Radmila Krunić, univ. dipl. prav., Zavod za zdravstveno zavarovanje Slovenije, kot namestnica članice;
* mag. Tea Kotnik, univ. dipl. prav., Ministrstvo za delo, družino, socialne zadeve in enake možnosti, kot članica, in Simona Kamšek, univ. dipl. prav., Ministrstvo za delo, družino, socialne zadeve in enake možnosti, kot namestnica članice.

Predsednik in člani komisije, ter njihovi namestniki, so imenovani za mandat štirih let, ki ga nastopijo naslednji dan po sprejetju tega sklepa.

Vir: Ministrstvo za pravosodje

**Vlada o ustanovitvi Stanovanjske komisije Vlade Republike Slovenije**

Vlada Republike Slovenije je sprejela sklep o ustanovitvi Stanovanjske komisije Vlade Republike Slovenije, ki je delovno telo vlade s pristojnostmi, ki jih določata poslovnik vlade in sklep. Komisija v okviru izvajanja kadrovske politike vlade dokončno obravnava zadeve in gradiva v zvezi s stanovanjskim fondom v lasti Republike Slovenije, katerega upravljavec je Ministrstvo za javno upravo.

Ministrice in ministri, ki so člani komisije, so pooblaščeni za dokončno obravnavo:

* strategije ravnanja s stanovanjskim fondom;
* kadrovskih meril in kriterijev za dodeljevanje stanovanj v najem;
* gradiv, ki se nanašajo na dodelitve in zamenjave stanovanj in
* gradiv, ki se nanašajo na izvedbo razpisa za dodelitev stanovanj v najem.

Komisija se seznani z internim splošnim aktom upravljavca v zvezi z oddajanjem službenih stanovanj v najem in pomembnimi dejstvi, ki vplivajo na stanovanjski fond.

Komisijo sestavljajo:

* minister za javno upravo, predsednik,
* generalni sekretar Vlade Republike Slovenije, namestnik predsednika,
* minister za notranje zadeve, član,
* minister za obrambo, član,
* minister za delo, družino, socialne zadeve in enake možnosti, član,
* minister za okolje in prostor, član,
* minister za izobraževanje, znanost in šport, član,
* minister za gospodarski razvoj in tehnologijo, član.

Sklepe komisije podpisuje njen predsednik. Strokovno-administrativna dela za komisijo opravlja Ministrstvo za javno upravo, Direktorat za stvarno premoženje.

Vir: Ministrstvo za javno upravo

**Imenovanje Koordinacijskega odbora za državne proslave in prireditve**

Vlada Republike Slovenije je na današnji seji sprejela Sklep o imenovanju Koordinacijskega odbora za državne proslave in prireditve.

Sestavo Koordinacijskega odbora določa 37. člen Sklepa o določitvi protokolarnih pravil. Upravičeni organi so bili pozvani k podaji predlogov za imenovanje. V Koordinacijski odbor za državne proslave in prireditve se imenujejo:

* Petra Škofic, Kabinet predsednika Vlade RS, predsednica Koordinacijskega odbora,
* dr. Alja Brglez, na predlog Urada predsednika Republike Slovenije, članica,
* Maja Jensterle, na predlog Državnega zbora Republike Slovenije, članica,
* mag. Melita Župevc, na predlog Kabineta predsednika Vlade Republike Slovenije, članica,
* Zofija Hafner, na predlog Državnega sveta Republike Slovenije, članica,
* Ivan Biščak, na predlog Ustavnega sodišča Republike Slovenije, član,
* Nataša Prah, na predlog Ministrstva za zunanje zadeve, član,
* Aleš Obreht, na predlog Ministrstva za obrambo, član,
* Irena Likar, na predlog Ministrstva za notranje zadeve, član,
* Kim Komljanec, na predlog Ministrstva za kulturo, članica,
* mag. Aleksander Strel, na predlog Protokola Republike Slovenije, član,
* Dragan Barbutovski, na predlog Urada Vlade Republike Slovenije za komuniciranje, član,
* Lojze Peterle, na predlog Združenja za vrednote slovenske osamosvojitve, član,
* Mitja Jankovič, na predlog Združenja veteranov vojne za Slovenijo,
* Aljaž Verhovnik, na predlog Zveze združenj borcev za vrednote NOB Slovenije,
* Anton Pozvek, na predlog Zveze policijskih veteranskih društev Sever,
* mag. Aleksej Adrijan Loos, sekretar odbora,
* Metod Štigl, izvedbeni koordinator.

Vir: Generalni sekretariat vlade

**Preklicani sklepi za povrnitev stroškov policije na shodih**

Sklepi Vlade Republike Slovenije št. 49200-11/2021/7, 49200-11/2021/9, 49200-11/2021/11 in 49200-11/2021/12 z dne 30. decembra 2021, s katerimi so bila sprejeta obrazložena mnenja v skladu s petim odstavkom 16. člena Zakona o državnem odvetništvu glede priprave in vložitve tožb za povrnitev stroškov policije na neprijavljenih javnih shodih, prenehajo veljati.

Posegi v ustavno pravico so dopustni le izjemoma: poseg mora biti nujen in sorazmeren (varnost države, javna varnost, varstvo pred nalezljivimi boleznimi) - ob strogem testu sorazmernosti, pri čemer mora biti legitimen cilj jasno določen v zakonu. Zgolj formalna pomanjkljivost (ne prijava shoda) ne utemeljuje stroškovne sankcije v smeri naložitve stroškov policije; takšna sankcija pomeni chiling efect, ki pa je po praksi Evropskega sodišča za človekove pravice nedopustna (prekomerna) omejitev pravice do zbiranja. Formalna pomanjkljivost (ne prijava shoda) je že sankcionirana s prekrškovno sankcijo (globo), ki je bila s strani policije tudi izrečena. Državni ukrepi onkraj te zakonsko določene sankcije pa so nezakoniti in zato pomenijo nedopustno omejevanje pravice do mirnega zbiranja in do javnih zborovanj iz 42. člena Ustave Republike Slovenije.

29. marca 2022 je Ministrstvo za notranje zadeve prejelo priporočilo delovne skupine Državnega odvetništva za opredeljevanje do pravnih vprašanj, ki se odpirajo v zvezi s tožbami na plačilo stroškov policije na shodih. V njem navajajo argumente in zaključke v smeri obstoja možnosti, da bi sodišče vložene tožbe izterjave stroškov policije nastalih na neprijavljenih shodih lahko tolmačilo kot nedopusten poseg v konvencijsko pravico do svobode izražanja in združevanja po 11. členu Evropske konvencije o človekovih pravicah ter kot kršitev ustavne pravice do mirnega zbiranja in združevanja iz 42. člena ustave Republike Slovenije. Delovna skupina Državnega odvetništva je svetovala Ministrstvu za notranje zadeve, da se nove tožbe ne vlagajo, že vložene tožbe pa umaknejo.

V aprilu in maju 2022 je državna odvetnica podala dva predloga (v zvezi z dvema že realiziranima sklepoma Vlade RS iz leta 2021) za umik že vloženih tožb, ker je ocenila, da pojasnila Ministrstva za notranje zadeve in Policije ne utemeljujejo tožb. Prosila je za soglasje za umik vloženih tožb. Ministrstvo za notranje zadeve je na ta poziv odgovorilo šele s prihodom novega vodstva in podalo soglasje za umik tožb.

Vir: Ministrstvo za notranje zadeve

**Vlada pooblastila Državno odvetništvo za umik predloga za dopustitev revizije zoper sodbo Upravnega sodišča Republike Slovenije z dne 4. oktober 2021**

Vlada Republike Slovenije je na današnji seji pooblastila Državno odvetništvo Republike Slovenije za umik predloga za dopustitev revizije zoper sodbo Upravnega sodišča Republike Slovenije I U 1175/2021 z dne 4. 10. 2021.

Vrhovno sodišče Republike Slovenije je izdalo poziv, s katerim (v zvezi z omenjeno sodbo Upravnega sodišča in predlogom za dopustitev revizije) prosi za pojasnilo, v kateri fazi je postopek imenovanja evropskih delegiranih tožilcev, in če je tudi ponovljeni postopek že pravnomočno končan, da se utemelji pravni interes za vložitev revizije.

Ponovljen razpis za imenovanje evropskih delegiranih tožilcev je pravnomočno zaključen, kolegij Evropskega javnega tožilstva je oba slovenska evropska delegirana tožilca 24. 11. 2021 imenoval za petletni mandat. S tem je zadeva imenovanja evropskih delegiranih tožilcev zaključena, zato se predlog za dopustitev revizije umakne.

Vir: Ministrstvo za pravosodje